CELEX: 52020PC0495
Language: da
Date: 2020-09-17
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Medlemsrådet under Det Internationale Olivenråd (IOC), for så vidt angår Republikken Usbekistans tiltrædelse af den internationale overenskomst af 2015 om olivenolie og spiseoliven

EUROPA-KOMMISSIONEN
            Bruxelles, den 17.9.2020
            COM(2020) 495 final
            2020/0252(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Medlemsrådet under Det Internationale Olivenråd (IOC), for så vidt angår Republikken Usbekistans tiltrædelse af den internationale overenskomst af 2015 om olivenolie og spiseoliven
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne i Medlemsrådet under Det Internationale Olivenråd ("IOC") i forbindelse med Republikken Usbekistans regerings tiltrædelse af den internationale overenskomst om olivenolie og spiseoliven ("overenskomsten").
            
            
               2.Baggrund for forslaget
            
            
               2.1.Den internationale overenskomst om olivenolie og spiseoliven
            
            
               Den internationale overenskomst om olivenolie og spiseoliven ("overenskomsten") har til formål i) at arbejde hen imod ensartethed i national og international lovgivning vedrørende de fysisk-kemiske og organoleptiske egenskaber ved olivenolier, olier af olivenpresserester og spiseoliven med henblik på at forebygge handelshindringer, ii) at gennemføre aktiviteter inden for fysisk-kemiske og organoleptiske analyser for at øge kendskabet til olivenprodukters sammensætning og kvalitetsegenskaber med henblik på konsolidering af de internationale standarder og iii) at styrke Det Internationale Olivenråds rolle som forum med stor ekspertise inden for oliven og olivenolie i det internationale videnskabelige samfund.
            
            
               Den nye udgave af overenskomsten trådte i kraft den 1. januar 2017.
            
            
               Den Europæiske Union er part i overenskomsten
                  1
               .
            
            
               2.2.Medlemsrådet
            
            
               Medlemsrådet under Det Internationale Olivenråd ("medlemsrådet") er IOC's højeste myndighed og beslutningstagende organ. Det udøver alle de beføjelser og varetager alle de funktioner, som er nødvendige for at opfylde målene for denne overenskomst. Som part i overenskomsten er Den Europæiske Union medlem af IOC og repræsenteret i Medlemsrådet. Medlemsrådets beslutninger vedrørende et nyt medlems tiltrædelse træffes ved konsensus. Hvis der ikke opnås konsensus inden for en frist, som fastsættes af Medlemsrådets formand, skal medlemmerne stemme, jf. artikel 10, stk. 4, litra b). Afgørelsen anses for vedtaget, når mindst flertallet af de medlemmer, som repræsenterer mindst 86 % af medlemmernes andele, stemmer for.
            
            
               Der er i øjeblikket 17 medlemmer i IOC, og Den Europæiske Union har 691 andele ud af i alt 1 000.
            
            
               2.3.Den retsakt, der skal vedtages af Medlemsrådet
            
            
               Efter Republikken Usbekistans formelle ansøgning af 25. maj 2020 om tiltrædelse af overenskomsten forventes det, at Medlemsrådet på en af dets kommende samlinger eller inden for rammerne af en procedure med henblik på Medlemsrådets vedtagelse af afgørelser ved udveksling af korrespondance vedtager en afgørelse vedrørende Republikken Usbekistans tiltrædelse.
            
            
               Formålet med den påtænkte retsakt er at fastlægge betingelserne for Republikken Usbekistans tiltrædelse i henhold til overenskomstens artikel 29.
            
            
               Den påtænkte retsakt får bindende virkning for parterne, fordi den ændrer forholdet ved beslutningstagning i Medlemsrådet i de tilfælde, hvor afgørelser ikke træffes ved konsensus, jf. overenskomstens artikel 10, stk. 4.
            
            
               3.Den holdning, der skal indtages på Unionens vegne
            
            
               Selv om forbruget af olivenolie og spiseoliven fortsat er beskedent i Republikken Usbekistan, er det steget kraftigt i løbet af de seneste ti år
                  2
               .
            
            
               Landbruget er en af de vigtigste sektorer i Usbekistans økonomi. I 2019 tegnede det sig for 28 % af BNP og beskæftigede 3,6 mio. mennesker. Et af de centrale fokusområder i Usbekistans strategi for 2020-2030 er diversificering af landbruget. For eksempel dyrkes der vin på 137 000 hektar. Olivendyrkningen vil bidrage til diversificeringen
                  3
               . I 2019 producerede Republikken Usbekistan allerede 45 500 kg oliven
                  4
               .
            
            
               Da Republikken Usbekistan er i færd med at udbygge sin olivensektor med hensyn til forbrug og har til hensigt at udvikle sin produktion, vil Republikken Usbekistans tiltrædelse på visse betingelser styrke IOC, navnlig med hensyn til at opnå ensartethed i national og international lovgivning vedrørende olivenprodukters egenskaber med henblik på at forebygge handelshindringer. Denne tiltrædelse er i overensstemmelse med Unionens politik for så vidt angår handelsnormer for afsætning af landbrugsprodukter som omhandlet i del II, afsnit II, i Europa-Parlamentets og Rådets forordning (EU) nr. 1308/2013
                  5
               .
            
         
         
            
               I en afgørelse, der skal vedtages af Medlemsrådet, fastlægges betingelserne for Republikken Usbekistans tiltrædelse med hensyn til andelene i IOC og fristen for deponering af tiltrædelsesinstrumentet.
            
            
               Medlemmernes andele, der lægges til grund for fastsættelsen af medlemmernes finansielle bidrag og stemmeret, beregnes efter en formel, der er fastsat i overenskomstens artikel 11. Unionen sikrer, at denne formular anvendes i forbindelse med fastlæggelsen af Republikken Usbekistans andele.
            
            
               Unionen støtter enhver frist for deponering af tiltrædelsesinstrumentet, der vil give Republikken Usbekistan mulighed for snart at tiltræde overenskomsten. Hvis deponeringen af instrumentet forsinkes, kan Unionen i efterfølgende afgørelser, der skal vedtages af Medlemsrådet, støtte forlængelsen af fristen for deponering af instrumentet.
            
            
               Unionens holdning er, under hensyntagen til beslutningsprocessen i Medlemsrådet under IOC, nødvendig med henblik på fastlæggelsen af betingelserne for Republikken Usbekistans tiltrædelse.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  6
               .
            
            
               4.1.2.Princippernes anvendelse på det foreliggende tilfælde
            
            
               Medlemsrådet er et organ, der er nedsat ved en overenskomst, nærmere bestemt den internationale overenskomst om olivenolie og spiseoliven.
            
            
               Den retsakt, som Medlemsrådet skal vedtage, er en retsakt, der har retsvirkninger. Den påtænkte retsakt har bindende virkning, navnlig fordi den vil ændre forholdet ved beslutningstagning i Medlemsrådet i tilfælde, hvor afgørelser ikke træffes ved konsensus, jf. overenskomstens artikel 10, stk. 4
                  7
               .
            
            
               Den påtænkte retsakt supplerer eller ændrer ikke den institutionelle ramme for overenskomsten.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to elementer, og det ene af disse formål eller elementer kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have et enkelt materielt retsgrundlag, nemlig det, der kræves af det primære eller fremherskende formål eller element.
            
            
               4.2.2.Princippernes anvendelse på det foreliggende tilfælde
            
            
               Den påtænkte retsakts primære formål og indhold vedrører den fælles handelspolitik.
            
            
               Det materielle retsgrundlag for den foreslåede afgørelse er derfor artikel 207 i TEUF.
            
         
         
            
               4.3.Konklusion
            
            
               Retsgrundlaget for den foreslåede retsakt bør være artikel 207 i TEUF sammenholdt med artikel 218, stk. 9, i TEUF.
            
            
               2020/0252 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i Medlemsrådet under Det Internationale Olivenråd (IOC), for så vidt angår Republikken Usbekistans tiltrædelse af den internationale overenskomst af 2015 om olivenolie og spiseoliven
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den internationale overenskomst af 2015 om olivenolie og spiseoliven ("overenskomsten") blev undertegnet på Unionens vegne ved Rådets afgørelse (EU) 2016/1892
                  8
                af 18. november 2016 i De Forenede Nationers hovedkvarter i New York med forbehold af dens indgåelse på et senere tidspunkt. Overenskomsten trådte i overensstemmelse med dens artikel 31, stk. 2, midlertidigt i kraft den 1. januar 2017 og blev indgået af Unionen ved Rådets afgørelse (EU) 2019/848 af 17. maj 2019
                  9
               .
            
            
               (2)I henhold til overenskomstens artikel 29 skal Medlemsrådet under Det Internationale Olivenråd ("Medlemsrådet") fastlægge betingelserne for en regerings tiltrædelse af overenskomsten.
            
            
               (3)Republikken Usbekistans regering har formelt ansøgt om at tiltræde overenskomsten. Medlemsrådet bør derfor opfordres til på en af dets kommende samlinger eller inden for rammerne af en procedure med henblik på Medlemsrådets vedtagelse af afgørelser ved udveksling af korrespondance at fastlægge betingelserne for Republikken Usbekistans tiltrædelse, for så vidt angår andele i IOC og fristen for deponering af tiltrædelsesinstrumentet.
            
            
               (4)Da Republikken Usbekistan er i færd med at udbygge sin olivensektor med hensyn til forbrug og har til hensigt at udvikle sin produktion, kan dens tiltrædelse på visse betingelser styrke IOC, navnlig med hensyn til at opnå ensartethed i national og international lovgivning vedrørende olivenprodukters egenskaber med henblik på at forebygge handelshindringer.
            
            
               (5)Den holdning, der skal indtages på Unionens vegne i Medlemsrådet bør fastlægges, da de afgørelser, der skal vedtages, har retsvirkning for Unionen, idet de har indvirkning på forholdet ved beslutningstagning i Medlemsrådet i de tilfælde, hvor afgørelser ikke træffes ved konsensus, jf. overenskomstens artikel 10, stk. 4 —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne i Medlemsrådet under Det Internationale Olivenråd på en af dets kommende samlinger eller inden for rammerne af en procedure med henblik på Medlemsrådets vedtagelse af afgørelser ved udveksling af korrespondance, for så vidt angår betingelserne for Republikken Usbekistans regerings tiltrædelse af overenskomsten, er fastlagt i bilaget.
            
            
            
               Artikel 2
            
         
         
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
               
                     Formand
               
            
         
         
            
                  
                     (1)
                  
                        Rådets afgørelse (EU) 2016/1892 af 10. oktober 2016 om undertegnelse på Den Europæiske Unions vegne og midlertidig anvendelse af den internationale overenskomst af 2015 om olivenolie og spiseoliven (EUT L 293 af 28.10.2016, s. 2) og Rådets afgørelse (EU) 2019/848 af 17. maj 2019 om indgåelse på Den Europæiske Unions vegne af den internationale overenskomst af 2015 om olivenolie og spiseoliven (EUT L 139 af 27.5.2019, s. 1).
               
               
                  
                     (2)
                  
                        Ifølge tal fra Republikken Usbekistan steg importen af olivenprodukter fra 15,3 ton i 2015 til 223 ton i 2019. 
               
               
                  
                     (3)
                  
                        Tale af den usbekiske landbrugsminister, Jamshid A. Khodjaev, på den 111. samling i Det Internationale Olivenråd (IOC) den 1. juli 2020.
               
               
                  
                     (4)
                  
                        Ifølge tal fra Republikken Usbekistan steg importen af olivenprodukter fra 15,3 ton i 2015 til 223 ton i 2019. 
               
               
                  
                     (5)
                  
                        Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (EUT L 347 af 20.12.2013, s. 671).
               
               
                  
                     (6)
                  
                        Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64. 
               
               
                  
                     (7)
                  
                        Medlemsrådets retsakter, der vedrører handelsnormer for olivenolie, kan vedtages uden konsensus og er bindende i henhold til folkeretten, jf. overenskomstens artikel 20, stk. 3, og vil kunne få afgørende indflydelse på indholdet af EU-lovgivningen, nærmere bestemt delegerede retsakter og gennemførelsesretsakter på grundlag af forordning (EU) nr. 1308/2013.
               
               
                  
                     (8)
                  
                        Rådets afgørelse (EU) 2016/1892 af 10. oktober 2016 om undertegnelse på Den Europæiske Unions vegne og midlertidig anvendelse af den internationale overenskomst af 2015 om olivenolie og spiseoliven (EUT L 293 af 28.10.2016, s. 2).
               
               
                  
                     (9)
                  
                        Rådets afgørelse (EU) 2019/848 af 17. maj 2019 om indgåelse på Den Europæiske Unions vegne af den internationale overenskomst af 2015 om olivenolie og spiseoliven (EUT L 139 af 27.5.2019, s. 1).
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 17.9.2020
            COM(2020) 495 final
            BILAG
            til
            forslag tilRÅDETS AFGØRELSE
            om den holdning, der skal indtages på Den Europæiske Unions vegne i Medlemsrådet under Det Internationale Olivenråd (IOC), for så vidt angår Republikken Usbekistans tiltrædelse af den internationale overenskomst af 2015 om olivenolie og spiseoliven
            
               
         
         
            
               BILAG 
            
            
               Unionen støtter Republikken Usbekistans regerings tiltrædelse af overenskomsten på en af Medlemsrådets kommende samlinger eller inden for rammerne af en procedure med henblik på Medlemsrådets vedtagelse ved udveksling af korrespondance, forudsat at Republikken Usbekistans andele beregnes efter den formel, der er fastsat i overenskomstens artikel 11, og at fristen for deponering af tiltrædelsesinstrumentet ikke er senere end halvandet år efter Medlemsrådets afgørelse. Hvis deponeringen af instrumentet forsinkes, kan Unionen i efterfølgende afgørelser, der skal vedtages af Medlemsrådet, støtte forlængelsen af fristen for deponering af instrumentet.